text: РЕШЕНИЕ НА КОМИСИЯТА
  от 5 септември 2013 година
  относно стандартния коефициент на използване на капацитета съгласно член 18, параграф 2 от Решение 2011/278/ЕС
  (текст от значение за ЕИП)
  (2013/447/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2003/87/ЕО на Европейския парламент и на Съвета от 13 октомври 2003 г. за установяване на схема за търговия с квоти за емисии на парникови газове в рамките на Общността и за изменение на Директива 96/61/ЕО на Съвета (1), и по-специално член 10а от нея,
  като има предвид, че:
  (1)
  С цел да се даде възможност на държавите членки да определят в съответствие с член 18, параграфи 1 и 3 от Решение 2011/278/ЕС на Комисията (2) равнищата на активност на инсталациите на нови участници съгласно член 3, буква з) от Директива 2003/87/ЕО, Комисията трябва да определи и публикува стандартни коефициенти на използване на капацитета.
  (2)
  За целите на изчисляването на броя на безплатните квоти за емисии, които трябва да бъдат разпределени за инсталациите на нови участници, отговарящи на условията за такова разпределение в периода 2013-2020 г., държавите членки трябва да определят равнищата на активност на тези инсталации. Във връзка с това стандартният коефициент на използване на капацитета е необходим, за да се определи продуктовото равнище на активност за продуктите, за които е определен продуктов показател в приложение I към Решение 2011/278/ЕС. За инсталациите на нови участници, с изключение на участниците, считани за нови поради значително увеличаване на капацитета, това равнище на активност се определя чрез умножаване на първоначалния инсталиран капацитет за производството на продукта в съответствие с член 17, параграф 4 от Решение 2011/278/ЕС по стандартния коефициент на използване на капацитета. За инсталациите със значително увеличаване или намаляване на капацитета държавите членки трябва да прилагат стандартния коефициент на използване на капацитета, за да определят продуктовото равнище на активност за добавения или намаления капацитет на съответната подинсталация.
  (3)
  Стандартният коефициент на използване на капацитета следва да е равен на 80-ия процентил на средните стойности на годишните коефициенти на използване на капацитета за всички инсталации, произвеждащи съответния продукт. Като част от цялостното събиране на базови данни за работещи инсталации, извършвано с цел определяне на националните мерки за изпълнение (НМИ), държавите членки събираха данни за средногодишното производство на съответния продукт в периода 2005-2008 г. След това държавите членки определяха на тази основа коефициентите на използване на капацитета за съответните инсталации на тяхната територия чрез деление на тези данни за производството с първоначалния инсталиран капацитет, посочен в член 7, параграф 3 от Решение 2011/278/ЕС. После държавите членки предоставяха на Комисията тази информация като част от НМИ.
  (4)
  След като получи НМИ от всички държави членки и взе предвид НМИ на държавите от ЕИП-ЕАСТ, Комисията определи 80-ия процентил на средните стойности на годишните коефициенти на използване на капацитета за инсталациите, произвеждащи продукт, за който съществува показател, отчитайки необходимостта да се гарантират неутрални условия за конкуренция за промишлените дейности, извършвани в инсталации, които се експлоатират от един-единствен оператор, и производството във външни инсталации. Изчислението се основава на информацията, с която е разполагала Комисията в периода до 31 декември 2012 г.
  (5)
  Стандартните коефициенти на използване на капацитета са посочени по продуктови показатели в приложението към настоящото решение. Тези коефициенти се прилагат през периода 2013-2020 г.,
  ПРИЕ НАСТОЯЩОТО РЕШЕНИЕ:
  Член 1
  Стандартните коефициенти на използване на капацитета, дадени в приложението, се използват от държавите членки за определяне на продуктовото равнище на активност за инсталациите, посочени в член 3, буква з) от Директива 2003/87/ЕО, в съответствие с член 18 от Решение 2011/278/ЕС.
  Член 2
  Настоящото решение влиза в сила на първия ден след публикуването му в Официален вестник на Европейския съюз.
  Съставено в Брюксел на 5 септември 2013 година.